उन्होंने उत्तर प्रदेश भाजपा अध्यक्ष सूर्य प्रताप शाही के समर्थन में लोगों को सम्बोधित करते हुए कहा कि मैनें हिन्दुस्तान की राजनीति में एवं राजनीतिक घटनाक्रम, जो 1947 के बाद से आज तक कल घटित हो रही है, में हिस्सा लेता रहा हूं। लगातार छह यात्रायें की हैं। 1952 से लेकर 2009 तक के चुनाव में पार्टी की कम्पेन के लिए पूरे भारत देश का भ्रमण किया है। मैं भारत वर्ष के लगभग सभी जिलों में घूमा हूं। हिन्दुस्तान को अब तक दुनिया के देशों में पहली पक्ति में पहुंच जाना चाहिए था। लेकिन ऐसा नहीं हो सका, जो अत्यन्त दुख का विषय है। उन्होंने कहा कि देश में स्वराज्य आ गया, लेकिन सुराज नहीं आ पाया। जिन लोगों ने देश की आजादी के बाद से भारत का राज सम्भाला वे सुराज नहीं ला सके। देश में शासन आया मगर सुशासन नहीं आया। भारत में गजब का भ्रष्टाचार और बेईमानी कायम हो गया है। उत्तर प्रदेश एवं जिले के बारे में मत सोचिए बल्कि देश के बारे में सोचिए। उन्होंने वादा किया कि यदि भारतीय जनता पार्टी सत्ता में आती है तो स्वराज्य को सुराज बनाकर दिखाएगी। केवल 22 वर्ष यदि भाजपा को शासन करने का मौका मिलता है तो भाजपा देश का काया कल्प कर देगी।